**Nota informativă**

**la proiectul *hotărârii Guvernului* *cu privire la aprobarea Regulamentului privind serviciile publice de transport feroviar de pasageri***

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii Guvernului cu privire la aprobarea Regulamentului privind serviciile publice de transport feroviar de pasageri a fost elaborat de Ministerul Infrastructurii și Dezvoltării Regionale. |
| **2. Condițiile ce au impus elaborarea proiectului de act normativ și finalitățile urmărite** |
| Conform Capitolului 15 (Transporturi) din Titlul IV al Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr. 112/2014, Republica Moldova și-a asumat angajamentul privind transpunerea în mod progresiv a *acquis*-ului relevant al Uniunii Europene în legislația națională, Anexa X a Acordului menționat.  Ca urmare, a fost adoptat Codul transportului feroviar nr. 19/2022, care creează baza legislativă necesară pentru implementarea Regulamentului (CE) nr. 1370 al Parlamentului European și al Consiliului din 23 octombrie 2007 privind serviciile publice de transport feroviar și rutier de pasageri și de abrogare a Regulamentelor (CEE) nr. 1191/69 și nr. 1107/70 ale Consiliului.  Drept urmare, art. 3 alin. (3) lit. b) și art. 78 din Codul transportului feroviar nr. 19/2022 și pct. 1.1.1 din Planul de acțiuni privind implementarea Concepţiei pentru restructurarea sectorului feroviar şi a Î.S. „Calea Ferată din Moldova”, aprobat prin Hotărîrea Guvernului nr. 1042/2017, stabilesc necesitatea aprobării de către Guvern a unui Regulament privind serviciile publice de transport feroviar de pasageri, ce va pune în aplicare cadrul normativ comunitar și va permite atingerea scopurilor privind asigurarea cetățenilor cu transport feroviar local de pasageri sigur și modern.  În contextul celor menționate, a fost elaborat proiectul hotărîrii Guvernului cu privire la aprobarea Regulamentului privind serviciile publice de transport feroviar de pasageri. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul de hotărîre transpune Regulamentul (CE) nr. 1370/2007 al Parlamentului European și al Consiliului din 23 octombrie 2007 privind serviciile publice de transport feroviar și rutier de călători și de abrogare a Regulamentelor (CEE) nr. 1191/69 și nr. 1107/70 ale Consiliului.  Gradul de compatibilitate a proiectului cu legislația Uniunii Europene va fi stabilit în urma avizării acestuia de Centrul de Armonizare a Legislației. |
| **4. Principalele prevederi ale proiectului şi evidențierea elementelor noi** |
| Potrivit proiectului Regulamentului, Guvernul va putea să acorde unei întreprinderi feroviare (în condițiile art. 78 alin. (5)-(6) din Codul transportului feroviar nr. 19/2022) dreptul exclusiv de prestare a serviciilor și/sau compensații de orice natură, în schimbul îndeplinirii unor obligații de servicii publice de transport feroviar local de pasageri.  Operatorii privați vor avea dreptul să participe la licitații privind atribuirea contractelor de servicii publice sau să fie direct contractați, fiind stabilit modul de selectare a beneficiarilor obligațiilor de servicii publice de transport feroviar de pasageri.  Concomitent, proiectul Regulamentului reglementează modul de calculare a compensațiilor în cadrul contractelor de servicii publice.  Evocăm că, prin proiect se reglementează limita compensațiilor oferite în cadrul obligațiilor de servicii publice de transport feroviar și se instituie regulile privind raportarea cheltuielilor în cadrul obligațiilor de serviciu public. |
| **5. Fundamentarea economico-financiară** |
| Implementarea proiectului nu implică cheltuieli suplimentare din bugetul de stat.  Însă, conform art. 78 alin. (1) din Codul transportului feroviar nr. 19/2022, Guvernul urmează să aprobe o altă hotărîre de Guvern, prin care se va confirma volumul necesar de servicii publice de transport feroviar de pasageri prin încheierea contractului cu întreprinderea feroviară selectată în urma licitației publice.  Astfel, pentru implementarea obligațiilor contractului de servicii publice, conform pct. 7.3 din Planul de acțiuni privind implementarea Concepţiei pentru restructurarea sectorului feroviar şi a Î.S. „Calea Ferată din Moldova”, aprobat prin Hotărîrea Guvernului nr. 1042/2017 sunt necesare minim 80 milioane lei/anual din bugetul de stat, care urmează a fi planificați începînd cu bugetul de stat pentru anul 2024. |
| **6. Modul de încorporare a actului în cadrul normativ în vigoare** |
| Proiectul nu modifică acte normative, precum și nu dispune elaborarea unor acte normative noi.  Dar, în urma aprobării proiectului, urmează a fi aprobată o hotărîre de Guvern (act administrativ individual) prin care se va lua act de proiectul contractului de servicii publice și se va împuternici Ministerul Infrasructurii și Dezvoltării Regionale să încheie contractul evocat cu cîștigătorul licitației privind atribuirea contractului evocat. |
| **7. Avizarea şi consultarea publică a proiectului** |
| Proiectul hotărârii Guvernului urmează a fi supus avizării și consultării publice, conform art. 32 din Legea 100/2017 cu privire la actele normative și va fi plasat pe paginile web [www.midr.gov.md](http://www.midr.gov.md) și [www.particip.gov.md](http://www.particip.gov.md).  Proiectul urmează a fi remis spre avizare următoarelor instituții:  - Consiliului Concurenței;  - Ministerului Finanțelor;  - Ministerul Justiției;  - Ministerului Economiei;  - Centrului Național Anticorupție;  - Agenției Proprietății Publice. |
| **8.** **Constatările expertizei anticorupție** |
| Proiectul de hotărâre va fi supus expertizei anticorupție, conform art. 35 din Legea nr.100/2017 cu privire la actele normative, iar rezultatele acesteia vor fi incluse în sinteza obiecțiilor și propunerilor la proiect. |
| **9. Constatările expertizei de compatibilitate** |
| Proiectul de hotărâre va fi supus expertizei de compatibilitate cu legislația Uniunii Europene, în conformitate cu prevederile art. 36 din Legea nr.100/2017 cu privire la actele normative, fiind solicitată expertiza Centrului de Armonizare a Legislației. Urmare a avizului Centrului de Armonizare a Legislației va fi definitivat Tabelul de concordanță. |
| **10. Constatările expertizei juridice** |
| Proiectul de hotărâre va fi supus expertizei juridice, conform art.37 din Legea nr.100/2017 cu privire la actele normative, iar rezultatele examinării acesteia vor fi reflectate în sinteza obiecțiilor și propunerilor la proiect. |
| **11. Constatările altor expertize** |
| Analiza de impact și proiectul hotărîrii Guvernului au fost examinate de Grupul de lucru al Comisiei de stat pentru reglementarea activității de întreprinzător la data de 08.11.2022.  Analiza de impact și proiectul hotărîrii Guvernului au fost susținute cu condiția luării în considerare a obiecțiilor și propunerilor înaintate. |

**Secretar general al ministerului Lilia DABIJA**